b"\n_START_ARTICLE_\nTadjikistan\n_START_SECTION_\nPol\xc3\xadtica\n_START_PARAGRAPH_\nJust despr\xc3\xa9s de la independ\xc3\xa8ncia, el Tadjikistan es va veure immers en una ferotge guerra civil, on els dos b\xc3\xa0ndols principals eren ajudats per R\xc3\xbassia i l'Iran. 25.000 dels 400.000 habitants de classe mitjana i \xc3\xa8tnia russa van haver de fugir al seu pa\xc3\xads d'origen. El 1997, la guerra ja s'havia acabat i va comen\xc3\xa7ar a prendre forma el govern central, que va convocar eleccions democr\xc3\xa0tiques el 1999._NEWLINE_Oficialment, el Tadjikistan \xc3\xa9s una rep\xc3\xbablica on el poble tria el president i el parlament. Les \xc3\xbaltimes eleccions van ser el 2005 i la majoria dels partits de l'oposici\xc3\xb3 acusa el president Emomal\xc3\xad Rahm\xc3\xb2nov d'haver-les manipulat._NEWLINE_Actualment, el Tadjikistan \xc3\xa9s l'\xc3\xbanic estat de l'\xc3\x80sia central que t\xc3\xa9 una forta oposici\xc3\xb3 al mateix govern. Molt sovint l'oposici\xc3\xb3 contribueix en les decisions de govern per\xc3\xb2, malgrat aix\xc3\xb2, encara no s'ha assolit un bon grau d'estabilitat.\n_START_SECTION_\nDemografia\n_START_PARAGRAPH_\nEl Tadjikistan t\xc3\xa9 6.440.732 habitants. El grup \xc3\xa8tnic m\xc3\xa9s nombr\xc3\xb3s \xc3\xa9s el tadjic, per\xc3\xb2 hi ha una minoria considerable d'uzbeks i una petita poblaci\xc3\xb3 de russos. La poblaci\xc3\xb3 russa tendeix a caure per l'emigraci\xc3\xb3. De la mateixa manera, l'idioma oficial \xc3\xa9s el tadjik, mentre que el rus es parla en profusi\xc3\xb3 en cercles empresarials i governamentals._NEWLINE_Tot i la seva pobresa, el Tadjikistan t\xc3\xa9 una taxa alta d'alfabetitzaci\xc3\xb3: al voltant del 98% de la poblaci\xc3\xb3 sap llegir i escriure. La majoria de la poblaci\xc3\xb3 segueix l'islam sunnita, encara que tamb\xc3\xa9 existeix una poblaci\xc3\xb3 xi\xc3\xafta considerable.\n_START_SECTION_\nCultura\n_START_PARAGRAPH_\nLa cultura del Tadjikistan estava origin\xc3\xa0riament compartida amb la de l'Uzbekistan; per\xc3\xb2, durant l'era comunista, el teixit cultural de la regi\xc3\xb3 va ser interromput pel lideratge sovi\xc3\xa8tic, que va imposar fronteres artificials i la noci\xc3\xb3 d'estat naci\xc3\xb3, que no existia fins a aquell moment. Aix\xc3\xb2 no ha estat completament negatiu, ja que al Tadjikistan se l'ha conegut per la seva passi\xc3\xb3 pel teatre i els seus novel\xc2\xb7listes famosos durant l'era sovi\xc3\xa8tica. Entre aquests escriptors, hi va haver individus que van tractar de purificar l'idioma tadjik lligant-lo m\xc3\xa9s amb el persa i eliminant les paraules provinents de l'\xc3\xa0rab._NEWLINE_La major part dels ciutadans del Tadjikistan s\xc3\xb3n musulmans. L'impacte de l'islam ha crescut \xc3\xbaltimament, i va ser un fort lligam durant els anys de la guerra contra la Uni\xc3\xb3 Sovi\xc3\xa8tica i durant la seva guerra civil. Hist\xc3\xb2ricament, molta de la cultura tadjika est\xc3\xa0 lligada a la de P\xc3\xa8rsia, ja que durant molts segles, aquest imperi va ocupar la regi\xc3\xb3 donant vida a escriptors, cient\xc3\xadfics i poetes perses com Ibn Sina, Firdausi, Rudaki o Omar Khaiam."